阿奇晬日
作者：戴復古
朝代：宋

paragraphs: 窮居少生涯，養子如種穀。
寸苗方在手，想像秋禾熟。
吾兒天所惠，骨相頗豐碩。
娟娟懷抱中，一歲至週日。
願汝無災害，長大庶可必。
十歲聰明開，二十蚤奮發。
胸蟠三萬卷，手握五色筆。
策勳文字場，致君以儒術。
不然學孫吳，縱橫萬人敵。
爲國取中原，闢地玄冥北。
他年汝成就，料我頭已白。
光華照老眼，甘旨不可缺。
爲子必純孝，爲人必正直。
以我期望心，一日必一祝。
勿爲癡小兒，茫然無所識。
胎教尚有聞，斯言豈無益。